b'\n_START_ARTICLE_\nMargareta Ma\xc4\x91eri\xc4\x87\n_START_PARAGRAPH_\nMargareta Ma\xc4\x91eri\xc4\x87, (Zagreb, Hrvatska, 2. srpnja 1977.), hrvatska politi\xc4\x8darka, zastupnica u Hrvatskom saboru. Po zanimanju je menad\xc5\xbeer marketinga i komunikacija.\n_START_SECTION_\nPoliti\xc4\x8dka karijera\n_START_PARAGRAPH_\nPoliti\xc4\x8dki se anga\xc5\xbeirala ve\xc4\x87 sa 15 godina te se od 1997. aktivno uklju\xc4\x8dila u podmladak HDZ-a. Od 2002. do 2007. obna\xc5\xa1ala je du\xc5\xbenost nacionalne predsjednice Mlade\xc5\xbei Hrvatske demokratske zajednice, po polo\xc5\xbeaju i \xc4\x8dlanica Predsjedni\xc5\xa1tva Hrvatske demokratske zajednice.\n_START_SECTION_\nZastupnica u Skup\xc5\xa1tini Grada Zagreba\n_START_PARAGRAPH_\nOd 2005. zastupnica je u Gradskoj skup\xc5\xa1tini Grada Zagreba u tri mandata. Od 2010. do 2013. predsjednica Kluba zastupnika HDZ-a u Gradskoj skup\xc5\xa1tini Grada Zagreba. Prema statistikama Gradske skup\xc5\xa1tine (2012.), Ma\xc4\x91eri\xc4\x87 je, od ukupno 51 zastupnika druga najaktivnija zastupnica, odmah iza Morane Palikovi\xc4\x87 Gruden (HNS). Ma\xc4\x91eri\xc4\x87 je na ukupno 45 sjednica uputila 51 pitanje i prijedlog, sudjelovala je u 83 rasprave i replicirala 37 puta, daleko vi\xc5\xa1e od svih ostalih zastupnika._NEWLINE_Unutar zagreba\xc4\x8dke organizacije HDZ-a bila je predsjednica Podru\xc4\x8dnog odbora HDZ-a Podsljeme, a od 2012. HDZ-a Donjeg grada te predsjednica Zajednice \xc5\xbeena "Katarina Zrinski". Na lokalnim izborima 2013. bila je kandidat HDZ-a za gradona\xc4\x8delnicu grada Zagreba.\n_START_SECTION_\nZastupnica Hrvatskog sabora\n_START_PARAGRAPH_\nNa izborima za Hrvatski sabor 2015. bila je kandidat Domoljubne koalicije u I. izbornoj jedinici te potom izabrana. Na konstituiraju\xc4\x87oj sjednici Osmog saziva Hrvatskog sabora 28. prosinca 2015. izabrana je za predsjednicu Mandatno-imunitetnog povjerenstva.\n_START_SECTION_\nOsobno\n_START_PARAGRAPH_\nUdana, majka dvoje djece.'